**Pressemeddelelse Vejle / 29.03.2017**

**Michael Bundesen og DS Smith sammen om kunsten**

**Et kunstsamarbejde mellem tidligere Shu-bi-dua forsanger Michael Bundesen og emballagevirksomheden DS Smith ser dagens lys.**

”Årets kunstnerplakat” er navnet på en efterhånden mangeårig tradition hos emballagevirksomheden DS Smiths lokale afdeling i Vejle. Hvert år indgår de et samarbejde med en kunstner, der indebærer, at DS Smith trykker plakaterne på deres avancerede trykmaskiner, mod at de må bruge et begrænset antal plakater som gaver til sine kunder.

**Lady Gak Gak**

I år faldt valget på musikeren Michael Bundesens ironiske og humoristiske værk ”Lady Gak Gak” – et værk som er blevet taget særdeles godt imod af emballagevirksomhedens kunder, der er nogle af de første, der har set værket fra den tidligere Shu-bi-dua forsangers hånd. Account Manager Steen Brockstedt fra DS Smith i Vejle, som er ansvarlig for ”Årets kunstnerplakat”, fortæller: ”Maleriet har nogle super flotte farver, det er humoristisk og helt i tråd med den Michael Bundesen, vi kender fra musikkens verden.” Han fortsætter: ”Jeg har fået rigtigt mange positive tilbagemeldinger fra vores kunder på dette års plakat. De er både begejstrede for motivet og de flotte farver, det avancerede tryk har fremskabt.”

DS Smith råder over de to største offsettrykmaskiner i Danmark, hvilket har gjort det muligt at lave højkvalitetstryk af plakaterne, der måler 150 x 85 cm.

**Verdenspremiere i Illums Bolighus**

Lørdag d. 25. marts var der forpremiere i Illums Bolighus i København på lanceringen af en række nye værker af Michael Bundesen. Her var Michael Bundesen selv til stede, hvor han bl.a. signerede ”Lady Gak Gak”-kunstrykket til interesserede kunder.

Michael Bundesen er også godt tilfreds med samarbejdet med DS Smith, som ifølge ham selv er med til at promovere hans virke som kunstner. ”Plakaterne har en enestående detaljerigdom med fantastisk strålende farver,” siger Michael Bundesen, der er overrasket over, at et print kan komme så tæt på originalen, som det er tilfældet.

Steen Brockstedt fra DS Smith er glad for selve konceptet ”Året kunstnerplakat”. ”Vi har haft et super godt samarbejde med Michael omkring dette projekt, og det er jo fantastisk, at en kunstner som Michael Bundesen, og en virksomhed som DS Smith kan indgå et samarbejde som dette,” afslutter Steen.

**Info og kontakt**

Thony Bruun Jensen

Communication Manager, DS Smith Danmark

T: +45 72 14 92 26

E: thony.bruun.jensen@dssmith.com

***Om DS Smith***

*DS Smith er Danmarks førende producent af genanvendelige, kundespecifikke emballage- og displayløsninger, der tilfører kunderne værdi i hele forsyningskæden, lige fra bedre produkteksponering i butikkerne til optimering af lager og logistik. DS Smith Danmark tæller ca. 680 medarbejdere fordelt på 8 lokationer og har en årlig omsætning på ca. 1,1 mia. kroner.*

*DS Smith Danmark er en del af den engelske emballagekoncern DS Smith Plc, der med 26.000 medarbejdere i mere end 36 lande er en af Europas førende producenter af genanvendelige emballageløsninger.*

Læs mere på [www.dssmithpackaging.dk](http://www.dssmithpackaging.dk) eller [www.dssmith.com](http://www.dssmith.com)